(निरंतरता मे.... अध्याय १ केर २०म श्लोक उपरान्त)
पैछला दिन पढने रही जे धृतराष्ट्र अपन पुत्र दुर्योधनक पक्ष आर विपक्षी पाण्डव केर पक्षक अवस्था 'धर्मक्षेत्र कुरुक्षेत्र' मे कि अवस्था अछि, ताहि पर संजय द्वारा दुर्योधनक अन्तर्मनक विचलन आर गुरु द्रोण सँ वार्तालाप मे दुनू पक्षक योद्धा-महारथी सबहक चर्चा करैत कुरु सेनाक रक्षक (अभिभावक) भीष्म प्रति समर्पित भऽ आचार्य युद्ध मे अपन योगदान दैथ कहलनि, दुर्योधनक ओहि बात पर द्रोणक कोनो उत्साहवर्धक प्रतिक्रिया नहि होइत देखि भीष्म पितामह द्वारा शंखघोष सँ प्रपौत्रक मनोबल बढेबाक कार्य आर तेकर बाद बेरा-बेरी सब कियो, दुनू पक्ष द्वारा अपन-अपन मनोबल प्रकट करबाक यंत्र शंख सहित अन्य रणभेड़ि आदि बजायल गल। तखनहि अर्जुन श्रीकृष्ण सँ बाजय लगलाह.... .
 सेनयोरुभयोर्मध्ये रथं स्थापय मेऽच्युत.... हे अच्युत! हमर रथ केँ दुनू सेनाक बीच मे लऽ चलू, कने हम देखी जे युद्ध लेल तत्पर लोक सबकेँ देखी। आइ युद्ध आरंभ होयबा सँ पूर्व हम ई बुझी जे केकरा संग हमरा लड़बाक अछि।
 आर पार्थ ओहि दुनू सेनाक स्थिति देखैत छथि। ओहिमे पितामह लोकनि, ससूर लोकनि, पितृन् यानि काका लोकनि, भ्रातृन् यानि सहोदर ओ पितियौत भाइ लोकनि, अपन ओ भाइ केर पुत्र तथा प्रपौत्र लोकनि, सखा-मित्र लोकनि, आचार्य लोकनि, आर हुनकर मित्रादि केँ सेनाक रूप मे देखैत छथि।
 जे केकरो घर मे आगि लगाबय,
जे केकरो विष खुआबय,
जे अस्त्र-शस्त्र आदि सँ आक्रमण करय,
जे अनकर धन चोराबय,
जे अनकर जमीन पर कब्जा करय, आर,
जे अनकर पत्नी केँ चोराबय।
 संजय उवाच।
 एवमुक्त्वाऽर्जुनः संख्ये रथोपस्थ उपाविशत्।
 संजय कहैत छथि जे अर्जुन एहि तरहें अपन मनक बात युद्धक्षेत्रक बीच मे कहैत अपन तीर आर धनुष राखि शोकमग्न अवस्था मे दुःखी भऽ अपन स्थान पर रथ मे बैसि गेलाह।
 एहि तरहें गीताक प्रथम अध्याय सौंपल गेल अछि। कुल ४७ गो श्लोक मे किछेक पात्रक बीच मे समेटल गेल ई महान् उपनिषद् हम मानव लेल मनन योग्य अछि। एहि मे अपन जीवनक विभिन्न पक्ष खासकय द्वंद्वक फंद केर अवसर पर जाहि स्थितिक सामना हर मनुष्य केँ करय पड़ैछ तेकर निरूपण अछि। अहाँक भीतर मे दुइ महत्वपूर्ण विचार सदिखन हावी रहैत अछि, एकटा आत्माक आवाज आर दोसर ई मन जेकरा एहि लोक मे विचरण करब स्वभावक तौर पर भेटल छैक। ऐगला अध्याय मे एहि दुओ केँ संग राखि सबहक समर्थ स्वामी श्रीकृष्णक कृपा सँ हम सब दोसर दिन अध्ययन करब।
 अस्तु!
 हरिः हरः! ! 